《次韵刘时可刘将赴宣州幕》
宋代·饶节

我客汴之滨，梦寐大刀头。幸逢刘伯伦，衣冠少其流。

胡床白羽扇，语稳气不浮。异时果下马，彷佛遍九州。

每思张翰鲈，为登王粲楼。食贫节益苦，异哉居拙谋。

宣州虽多贤，禄仕恐未优。长女嫁及时，大儿婚可求。

长才不自献，澹与众人俦。君其吏隐欤，吾亦沧海游。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。